钦定古今图书集成/明伦汇编/氏族典/第162卷 > 韩阳
## 钦定古今图书集成/明伦汇编/氏族典/第162卷 > 韩阳

按《万姓统谱》：“阳字伯阳，山阴人。永乐丁酉，以春秋魁
两浙，历苏、松二郡司训，教士有成业，誉望日起。典江
右试事，所录者皆名士，后多至名公卿。转丹阳教谕，
用太常卿姚友直荐，擢南监察御史，论奏不避权要。
杨文定公溥时为宗伯，推阳学行可师表一方，乃授
湖广按察佥事，提督学政，士类向化。擢江西按察副”
使。景泰丙子监省试，同官有欲私其所亲者，阳毅然
斥之。擢广东左布政使，未几，得请致仕。阳孝友，母病，
躬为尝粪。然性方，不能容人过云。